Grondonteiening sal nie politici of elite bevoordeel nie, sê RamaphosaPres. Cyril Ramaphosa. Argieffoto Grondonteiening sonder vergoeding sal nie politici of die elite bevoordeel nie, maar lei tot ŉ wen-wen-situasie vir almal, het pres. Cyril Ramaphosa Saterdag gesê. “Die grond gaan nie aan politici gegee word nie, dit gaan aan ons mense gegee word,” het Ramaphosa tydens ŉ sakeontbyt in Pietermaritzburg gesê as deel van die ANC se nasionale “Thuma Mina”-naweekveldtog. “Uiteindelik in die grondhervormingsproses, gaan gryp revolusionêre partye grond vir hulleself. Die elite gryp grond. Dit is nie ŉ bemagtigingsproses vir die elite nie. Dit is ŉ bemagtigingsproses vir al ons mense.” Sihle Zikalala, voorsitter van die ANC, en adjunkvoorsitter Mike Mabuyakhulu het ook die geleentheid bygewoon. “Ons wil ŉ wen-wen-uitslag hê, ons wil hê ons mense moet wen en net so wil ons hê dat diegene, wat grond besit, ook ŉ mate van sukses moet behaal,” het Ramaphosa bygevoeg. Sommige maatskappye het reeds vir hom gesê hulle “wil grond weggee” en gesamentlike eienaarskap is een van die maatreëls wat oorweeg word. “As ŉ land moet ons beheer word deur die wet. Vorige leiers van hierdie land het gedoen net wat hulle wil. Nou wil ons hê die wet moet bepaal hoe ons met mekaar saamleef.” Wat betref die land se resessie het Ramaphosa gesê “dit sal waarskynlik binne die volgende kwartaal self regkom”. “Boonop was ons al hier. Ons het al dié situasie beleef en ekonomieë beleef siklusse. Ekonomieë groei en daal soms,” het hy gesê. “Slim regerings kan leiding gee deur moeilike ekonomiese tye, en dit is wat die regering sal doen. Ons sal reageer en ons sal binnekort die regering se reaksie bekend maak oor wat ons wil doen om ŉ inspuiting in ons ekonomie te verseker.” Hy het gesê die regering hou sy vinger op die pols van dit wat gebeur. “Werkskepping is nog steeds ŉ groot probleem, maar maatreëls sal ingestel word om dit aan te spreek.” Ramaphosa sal na verwagting Saterdagmdidag ŉ gemeenskapsvergadering in Chatsworth toespreek.